क़ुरआने मजीद के प्रख्यात सुन्नी व्याख्याकार फ़ख़्रे राज़ी अपनी किताब तफ़सीरे कबीर में कहते हैं। “सूरए कौसर का अर्थ यह है कि ईश्वर पैग़म्बरे इस्लाम सल्लल्लाहो अलैहे व आलेही व सल्लम को एक ऐसा वंश प्रदान करेगा कि जो सदैव बाक़ी रहेगा। आप देखिए कि हज़रत फ़ातेमा के वंश से अधिक विभूतिपूर्ण कोई वंश है जिसमें (इमाम) बाक़िर, सादिक़ और रज़ा (अलैहिमुस्सलाम) जैसे लोग पैदा हुए हों? हालांकि बनी अब्बास और बनी उमय्या के शासन काल में बड़ी संख्या में हज़रत फ़ातेमा के वंश लोगों को शहीद किया गया लेकिन अब भी अधिकांश इस्लामी देशों में उनका वंश फैला हुआ है जबकि बनी उमय्या का कोई भी उल्लेखनीय आदमी संसार में बाक़ी नहीं बचा है।“ ईश्वर इस अनुकंपा और विभूति पर अपने प्रिय पैग़म्बर से कहता है कि वे अपनी उपासना में वृद्धि करें, नमाज़ अदा करें, क़ुरबानी करें और अपने दान दक्षिणा से लोगों को लाभान्वित करें।